**Rondelul pietrelor din noi**

*Camelia Ardelean*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Povara pietrelor din noi

Întipărită-i pe retină,

Cu simțăminte-n carantină

Greblăm păcate-n mușuroi.

Deschis-am poarta la noroi,

Sperând la izul de rășină;

Povara pietrelor din noi

Întipărită-i pe retină.

Purtăm, cu fițe de eroi,

Sub noul văl, aceeași mină,

Pe-o scenă care se înclină,

Împiedicați ades de ploi.

Povara pietrelor din noi...